CELEX: 32022R0887
Language: el
Date: 2022-03-28 00:00:00
Title: Κατ’ εξουσιοδότηση κανονισμός (ΕΕ) 2022/887 της Επιτροπής της 28ης Μαρτίου 2022 για την τροποποίηση του κατ’ εξουσιοδότηση κανονισμού (ΕΕ) 2019/625 όσον αφορά κωδικούς της Συνδυασμένης Ονοματολογίας και του Εναρμονισμένου Συστήματος, καθώς και τους όρους εισαγωγής ορισμένων σύνθετων προϊόντων, για την τροποποίηση του κατ’ εξουσιοδότηση κανονισμού (ΕΕ) 2019/2122 όσον αφορά ορισμένα αγαθά και πτηνά συντροφιάς που εξαιρούνται από τους επίσημους ελέγχους στους συνοριακούς σταθμούς ελέγχου, και για την τροποποίηση του κατ’ εξουσιοδότηση κανονισμού (ΕΕ) 2021/630 όσον αφορά τις απαιτήσεις για τα σύνθετα προϊόντα που εξαιρούνται από τους επίσημους ελέγχους στους συνοριακούς σταθμούς ελέγχου (Κείμενο που παρουσιάζει ενδιαφέρον για τον ΕΟΧ)

7.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 154/23
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/887 ΤΗΣ ΕΠΙΤΡΟΠΗΣ
         της 28ης Μαρτίου 2022
         για την τροποποίηση του κατ’ εξουσιοδότηση κανονισμού (ΕΕ) 2019/625 όσον αφορά κωδικούς της Συνδυασμένης Ονοματολογίας και του Εναρμονισμένου Συστήματος, καθώς και τους όρους εισαγωγής ορισμένων σύνθετων προϊόντων, για την τροποποίηση του κατ’ εξουσιοδότηση κανονισμού (ΕΕ) 2019/2122 όσον αφορά ορισμένα αγαθά και πτηνά συντροφιάς που εξαιρούνται από τους επίσημους ελέγχους στους συνοριακούς σταθμούς ελέγχου, και για την τροποποίηση του κατ’ εξουσιοδότηση κανονισμού (ΕΕ) 2021/630 όσον αφορά τις απαιτήσεις για τα σύνθετα προϊόντα που εξαιρούνται από τους επίσημους ελέγχους στους συνοριακούς σταθμούς ελέγχου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους (1), και ιδίως το άρθρο 48 στοιχεία β), δ), ε), στ) και η) και το άρθρο 126 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2019/625 της Επιτροπής (2) συμπληρώνει τον κανονισμό (ΕΕ) 2017/625 όσον αφορά τις απαιτήσεις για την εισαγωγή στην Ένωση, από τρίτες χώρες ή περιοχές τους, φορτίων ορισμένων ζώων και αγαθών που προορίζονται για κατανάλωση από τον άνθρωπο, προκειμένου να διασφαλιστεί ότι συμμορφώνονται με τις ισχύουσες απαιτήσεις ή με τις απαιτήσεις που αναγνωρίζονται ως τουλάχιστον ισοδύναμες προς αυτές.
                  
               
                     (2)
                  
                  
                     Εκτός από την απαίτηση προϊόντα ζωικής προέλευσης που προορίζονται για κατανάλωση από τον άνθρωπο να εισέρχονται στην Ένωση από τρίτη χώρα ή περιοχή αυτής που περιλαμβάνεται στους σχετικούς καταλόγους, το άρθρο 3 στοιχείο α) του κατ’ εξουσιοδότηση κανονισμού (ΕΕ) 2019/625 αναφέρεται σε συγκεκριμένους κωδικούς της Συνδυασμένης Ονοματολογίας («κωδικοί ΣΟ») και του Εναρμονισμένου Συστήματος («κωδικοί ΕΣ») που πρέπει να έχουν καθοριστεί για τα σχετικά προϊόντα.
                  
               
                     (3)
                  
                  
                     Έως τις 31 Δεκεμβρίου 2020 η εισαγωγή βιταμίνης D3 που προέρχεται από λανολίνη από μαλλί προβάτου η οποία αναφέρεται στους κωδικούς ΕΣ της κλάσης 2936 στο παράρτημα I μέρος δεύτερο του κανονισμού (ΕΟΚ) αριθ. 2658/87 του Συμβουλίου (3) επιτρεπόταν με βάση τα μεταβατικά μέτρα που προβλέπονται στον κανονισμό (ΕΕ) 2017/185 της Επιτροπής (4). Η Ένωση εξαρτάται σε μεγάλο βαθμό από την εισαγωγή του εν λόγω προϊόντος. Λόγω της αυστηρής διαδικασίας με την οποία η βιταμίνη D3 λαμβάνεται από τη λανολίνη, δεν υπάρχει ανησυχία για τη δημόσια υγεία όσον αφορά την εισαγωγή του εν λόγω προϊόντος. Ως εκ τούτου, θα πρέπει να εγκριθεί εκ νέου η εισαγωγή βιταμίνης D3 που προέρχεται από λανολίνη και να προστεθεί η κατάλληλη κλάση στο άρθρο 3 στοιχείο α) του κατ’ εξουσιοδότηση κανονισμού (ΕΕ) 2019/625.
                  
               
                     (4)
                  
                  
                     Οι κάψουλες σκληρυμένης ή μη σκληρυμένης ζελατίνης παράγονται από ζελατίνη με ενισχυμένη θέρμανση. Ως εκ τούτου, η εν λόγω ζελατίνη θα πρέπει να συμμορφώνεται με τους όρους εισαγωγής για τη ζελατίνη, όπως την απαίτηση τα εν λόγω προϊόντα να κατάγονται από τρίτες χώρες ή περιοχές αυτών από τις οποίες επιτρέπεται η εξαγωγή των εν λόγω προϊόντων στην Ένωση, καθώς και τις εγγυήσεις που πρέπει να παρέχονται για την παρασκευή των πρώτων υλών σύμφωνα με το άρθρο 7 του κατ’ εξουσιοδότηση κανονισμού (ΕΕ) 2019/625. Ωστόσο, δεδομένου ότι ο κίνδυνος για τη δημόσια υγεία από εγκαταστάσεις που παρασκευάζουν τέτοια ζελατίνη είναι αμελητέος, οι κάψουλες ζελατίνης θα πρέπει να εξαιρούνται από τις απαιτήσεις εισόδου στην Ένωση όσον αφορά τις εγκαταστάσεις και την πιστοποίηση, εκτός, όσον αφορά την πιστοποίηση, όταν προέρχονται από οστά μηρυκαστικών σύμφωνα με τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου (5).
                  
               
                     (5)
                  
                  
                     Τα άρθρα 3, 5, 12 και 13 του κατ’ εξουσιοδότηση κανονισμού (ΕΕ) 2019/625 θεσπίζουν απαιτήσεις εισαγωγής για φορτία αγαθών που αναφέρονται με ορισμένους κωδικούς ΣΟ ή κωδικούς ΕΣ στο παράρτημα I μέρος δεύτερο του κανονισμού (ΕΟΚ) αριθ. 2658/87. Είναι σκόπιμο να αποσαφηνιστούν οι εφαρμοστέοι κωδικοί προκειμένου να αποφευχθεί οποιαδήποτε ασάφεια όσον αφορά τους κωδικούς που εφαρμόζονται στα εν λόγω αγαθά. Θα πρέπει να προστεθούν οι ελλείποντες κωδικοί και να απαλειφθούν οι κωδικοί που δεν είναι σχετικοί ή είναι περιττοί.
                  
               
                     (6)
                  
                  
                     Το αλεύρι από γύρη μελισσών, που αναφέρεται με τον κωδικό ΣΟ ex 1212 99 95, μπορεί να παρουσιάζει κίνδυνο για τη δημόσια υγεία ο οποίος σχετίζεται με την παρουσία καταλοίπων περιβαλλοντικών ρύπων παρόμοιων με εκείνων που απαντούν σε άλλα μελισσοκομικά προϊόντα. Παρόμοιες απαιτήσεις για την είσοδο στην Ένωση θα πρέπει να εφαρμόζονται στο αλεύρι από γύρη μελισσών και σε άλλα μελισσοκομικά προϊόντα.
                  
               
                     (7)
                  
                  
                     Ο κανονισμός (ΕΕ) 2021/1756 του Ευρωπαϊκού Κοινοβουλίου και του Συμβουλίου (6) τροποποιεί το άρθρο 18 του κανονισμού (ΕΕ) 2017/625, επεκτείνοντας σε όλα τα εχινόδερμα που δεν είναι διηθηματοφάγα, και όχι μόνο στα ολοθουροειδή, τη δυνατότητα που προβλέπεται στο άρθρο 18 παράγραφος 7 στοιχείο ζ) του κανονισμού (ΕΕ) 2017/625 για παρέκκλιση από την απαίτηση ταξινόμησης των ζωνών παραγωγής και μετεγκατάστασης. Κατά συνέπεια, το άρθρο 8 παράγραφος 2 στοιχείο β) του κατ’ εξουσιοδότηση κανονισμού (ΕΕ) 2019/625, το οποίο προβλέπει λεπτομερώς τους όρους της εν λόγω παρέκκλισης, θα πρέπει να τροποποιηθεί αναλόγως.
                  
               
                     (8)
                  
                  
                     Σύμφωνα με το άρθρο 12 παράγραφος 2 στοιχείο γ) του κατ’ εξουσιοδότηση κανονισμού (ΕΕ) 2019/625, τα σύνθετα προϊόντα που αναφέρονται στο άρθρο 12 παράγραφος 1 του εν λόγω κανονισμού και δεν χρειάζεται να μεταφέρονται ή να αποθηκεύονται σε ελεγχόμενες θερμοκρασίες και τα οποία περιέχουν μεταποιημένα προϊόντα ζωικής προέλευσης εκτός των μεταποιημένων προϊόντων κρέατος, για τα οποία ορίζονται απαιτήσεις στο παράρτημα III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (7), πρέπει να κατάγονται από τρίτες χώρες ή περιοχές τους οι οποίες επιτρέπεται να εξάγουν προϊόντα με βάση το κρέας, γαλακτοκομικά προϊόντα, προϊόντα με βάση το πρωτόγαλα, προϊόντα αλιείας ή προϊόντα αυγών στην Ένωση με βάση τις ενωσιακές απαιτήσεις για την υγεία των ζώων και τη δημόσια υγεία και οι οποίες αναφέρονται τουλάχιστον για ένα από τα εν λόγω προϊόντα ζωικής προέλευσης σύμφωνα με το άρθρο 3 του κατ’ εξουσιοδότηση κανονισμού (ΕΕ) 2019/625.
                  
               
                     (9)
                  
                  
                     Λαμβανομένων υπόψη τόσο των κινδύνων για την υγεία των ζώων οι οποίοι σχετίζονται με προϊόντα με βάση το πρωτόγαλα όσο και της απουσίας αποτελεσματικών επεξεργασιών για τον μετριασμό τους, τα σύνθετα προϊόντα ανθεκτικά στη διατήρηση σε θερμοκρασία περιβάλλοντος που περιέχουν προϊόντα με βάση το πρωτόγαλα θα πρέπει να κατάγονται από χώρες από τις οποίες επιτρέπεται η εξαγωγή προϊόντων με βάση το πρωτόγαλα στην Ένωση. Τα σύνθετα προϊόντα ανθεκτικά στη διατήρηση σε θερμοκρασία περιβάλλοντος που περιέχουν προϊόντα με βάση το πρωτόγαλα δεν θα πρέπει πλέον να επωφελούνται από τη δυνατότητα να συνοδεύονται από ιδιωτική βεβαίωση αντί επίσημου πιστοποιητικού.
                  
               
                     (10)
                  
                  
                     Η ζελατίνη, το κολλαγόνο και ορισμένα ιδιαιτέρως εξευγενισμένα προϊόντα μπορούν να εισάγονται χωρίς την υποβολή σχεδίου επιτήρησης καταλοίπων και, κατά συνέπεια, δεν θα πρέπει να είναι αναγκαίο οι χώρες να παρατίθενται στο παράρτημα της απόφασης 2011/163/ΕΕ της Επιτροπής (8) ώστε να επιτρέπεται να εξάγουν τα εν λόγω προϊόντα στην Ένωση ή να χρησιμοποιούν τα προϊόντα αυτά ως συστατικά σύνθετων προϊόντων για εξαγωγή στην Ένωση, μολονότι η θέσπιση καταλόγων σύμφωνα με τα άρθρα 18, 19 ή 22 του εκτελεστικού κανονισμού (ΕΕ) 2021/405 της Επιτροπής (9) παραμένει υποχρεωτική. Επιπλέον, ορισμένες τρίτες χώρες θα πρέπει να μπορούν να εξάγουν στην Ένωση σύνθετα προϊόντα ανθεκτικά στη διατήρηση σε θερμοκρασία περιβάλλοντος που δεν περιέχουν προϊόντα με βάση το πρωτόγαλα ή μεταποιημένο κρέας με τη χρήση μεταποιημένων προϊόντων ζωικής προέλευσης που προέρχονται είτε από κράτος μέλος είτε από τρίτη χώρα που περιλαμβάνεται στον κατάλογο, για τα σχετικά είδη/εμπορεύματα από τα οποία προέρχονται τα εν λόγω μεταποιημένα προϊόντα, στο παράρτημα της απόφασης 2011/163/ΕΕ.
                  
               
                     (11)
                  
                  
                     Σύνθετα προϊόντα ανθεκτικά στη διατήρηση σε θερμοκρασία περιβάλλοντος για τα οποία τα μόνα ζωικά προϊόντα που περιέχονται στο τελικό σύνθετο προϊόν είναι βιταμίνη D3, πρόσθετα τροφίμων, ένζυμα τροφίμων ή αρωματικές ύλες τροφίμων συνιστούν αμελητέο κίνδυνο λόγω της διαδικασίας παρασκευής τους. Ως εκ τούτου, τα προϊόντα αυτά θα πρέπει να εξαιρούνται από την απαίτηση να προέρχονται από χώρες που περιλαμβάνονται σε κατάλογο, καθώς και από την απαίτηση να συνοδεύονται από ιδιωτική βεβαίωση.
                  
               
                     (12)
                  
                  
                     Το άρθρο 13 του κατ’ εξουσιοδότηση κανονισμού (ΕΕ) 2019/625 θεσπίζει απαιτήσεις όσον αφορά την πιστοποίηση για την είσοδο στην Ένωση ορισμένων ζώων και αγαθών που προορίζονται για κατανάλωση από τον άνθρωπο. Θα πρέπει να αποσαφηνιστούν οι απαιτήσεις πιστοποίησης τόσο σε περίπτωση εισόδου από τρίτη χώρα των εν λόγω ζώων και αγαθών που προέρχονται αμφότερα από άλλη τρίτη χώρα όσο και σε περίπτωση διαμετακόμισης.
                  
               
                     (13)
                  
                  
                     Το άρθρο 14 παράγραφος 1 του κατ’ εξουσιοδότηση κανονισμού (ΕΕ) 2019/625 ορίζει ότι τα φορτία ορισμένων σύνθετων προϊόντων πρέπει να συνοδεύονται από ιδιωτική βεβαίωση. Η τρέχουσα διατύπωση θα πρέπει να αποσαφηνιστεί όσον αφορά τα σύνθετα προϊόντα στα οποία εφαρμόζεται η παρούσα διάταξη.
                  
               
                     (14)
                  
                  
                     Ο κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου (10) εφαρμόζεται από τις 21 Απριλίου 2021 και έχει ως αποτέλεσμα την κατάργηση διαφόρων πράξεων που αναφέρονται στον κατ’ εξουσιοδότηση κανονισμό (ΕΕ) 2019/625. Για λόγους σαφήνειας και συνέπειας, είναι σκόπιμο να επικαιροποιηθούν αυτές οι παραπομπές.
                  
               
                     (15)
                  
                  
                     Ο κατ’ εξουσιοδότηση κανονισμός (ΕΕ) 2019/2122 της Επιτροπής (11) καθορίζει ορισμένες κατηγορίες ζώων και αγαθών που εξαιρούνται από τους επίσημους ελέγχους στους συνοριακούς σταθμούς ελέγχου.
                  
               
                     (16)
                  
                  
                     Το άρθρο 4 του κατ’ εξουσιοδότηση κανονισμού (ΕΕ) 2019/2122 προβλέπει διάφορα έγγραφα που πρέπει να συνοδεύουν ορισμένα δείγματα που εξαιρούνται από τους επίσημους ελέγχους στους συνοριακούς σταθμούς ελέγχου. Θα πρέπει να διευκρινιστεί ποια έγγραφα πρέπει να συνοδεύουν τα δείγματα ζωικής προέλευσης, σύμφωνα με τους κανόνες που εφαρμόζονται για την είσοδό τους στην Ένωση. Ειδικότερα, θα πρέπει να διευκρινιστεί ότι τα πιστοποιητικά που συνοδεύουν τα δείγματα πρέπει να περιέχουν τουλάχιστον τη σχετική βεβαίωση υγείας των ζώων. Επιπλέον, θα πρέπει να διευκρινιστεί από ποιες τρίτες χώρες μπορούν τα δείγματα αυτά να εισέλθουν στην Ένωση.
                  
               
                     (17)
                  
                  
                     Το άρθρο 10 του κατ’ εξουσιοδότηση κανονισμού (ΕΕ) 2019/2122 προβλέπει ότι τα μικρά φορτία ορισμένων αγαθών που αποστέλλονται σε φυσικά πρόσωπα και δεν προορίζονται για διάθεση στην αγορά εξαιρούνται από τους επίσημους ελέγχους στους συνοριακούς σταθμούς ελέγχου. Για λόγους ασφάλειας δικαίου, θα πρέπει να αποσαφηνιστούν οι κατηγορίες των απαλλασσόμενων εμπορευμάτων. Επιπλέον, η ορολογία που χρησιμοποιείται για την αναφορά σε ορισμένα από τα εν λόγω αγαθά στα παραρτήματα I και III του κατ’ εξουσιοδότηση κανονισμού (ΕΕ) 2019/2122 θα πρέπει να ευθυγραμμιστεί με την ορολογία του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου (12).
                  
               
                     (18)
                  
                  
                     Το άρθρο 11 του κατ’ εξουσιοδότηση κανονισμού (ΕΕ) 2019/2122 προβλέπει ότι τα πτηνά συντροφιάς που εισέρχονται στην Ένωση κατά τη διάρκεια μη εμπορικού χαρακτήρα μετακίνησης σύμφωνα με την απόφαση 2007/25/ΕΚ της Επιτροπής (13) εξαιρούνται από τους επίσημους ελέγχους στους συνοριακούς σταθμούς ελέγχου. Ωστόσο, η απόφαση 2007/25/ΕΚ αντικαταστάθηκε από τον κατ’ εξουσιοδότηση κανονισμό (ΕΕ) 2021/1933 της Επιτροπής (14) και τον εκτελεστικό κανονισμό (ΕΕ) 2021/1938 της Επιτροπής (15) και καταργήθηκε από τον τελευταίο. Ως εκ τούτου, οι παραπομπές στην εν λόγω απόφαση στον κατ’ εξουσιοδότηση κανονισμό (ΕΕ) 2019/2122 θα πρέπει να επικαιροποιηθούν.
                  
               
                     (19)
                  
                  
                     Ο κατ’ εξουσιοδότηση κανονισμός (ΕΕ) 2021/630 της Επιτροπής (16) εξαιρεί ορισμένες κατηγορίες τροφίμων από τους επίσημους ελέγχους στους συνοριακούς σταθμούς ελέγχου. Για λόγους ασφάλειας δικαίου, είναι αναγκαίο να εξαιρεθούν τα σύνθετα προϊόντα ανθεκτικά στη διατήρηση σε θερμοκρασία περιβάλλοντος που περιέχουν προϊόντα με βάση το πρωτόγαλα ή μεταποιημένο κρέας εκτός από ζελατίνη, κολλαγόνο ή ιδιαίτερα εξευγενισμένα προϊόντα που αναφέρονται στο παράρτημα III τμήμα XVI του κανονισμού (ΕΚ) αριθ. 853/2004 από τα προϊόντα που εξαιρούνται από τους επίσημους ελέγχους στους συνοριακούς σταθμούς ελέγχους σύμφωνα με τον κατ’ εξουσιοδότηση κανονισμό (ΕΕ) 2021/630.
                  
               
                     (20)
                  
                  
                     Σύνθετα προϊόντα ανθεκτικά στη διατήρηση σε θερμοκρασία περιβάλλοντος για τα οποία όλα τα ζωικά προϊόντα που περιέχονται στο τελικό σύνθετο προϊόν εμπίπτουν στο πεδίο εφαρμογής του κανονισμού (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου (17), του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (18) ή του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου (19), ή για τα οποία το ζωικό προϊόν είναι μόνο βιταμίνη D3, συνιστούν αμελητέο κίνδυνο. Ως εκ τούτου, θα πρέπει να εξαιρούνται από τους επίσημους ελέγχους στους συνοριακούς σταθμούς ελέγχου
                  
               
                     (21)
                  
                  
                     Οι απαιτήσεις υγείας των ζώων για τα γαλακτοκομικά προϊόντα και τα προϊόντα αυγών που περιέχονται σε σύνθετα προϊόντα και οι οποίες καθορίζονται στο άρθρο 163 στοιχείο α) του κατ’ εξουσιοδότηση κανονισμού (ΕΕ) 2020/692 της Επιτροπής (20) τροποποιήθηκαν με τον κατ’ εξουσιοδότηση κανονισμό (ΕΕ) 2021/1703 (21). Για λόγους ασφάλειας δικαίου, είναι αναγκαίο να γίνει στον κατ’ εξουσιοδότηση κανονισμό (ΕΕ) 2021/630 αναφορά στις νέες νομικές απαιτήσεις για τα γαλακτοκομικά προϊόντα και τα προϊόντα αυγών που περιέχονται σε σύνθετα προϊόντα.
                  
               
                     (22)
                  
                  
                     Δεδομένου ότι οι τροποποιήσεις των κατ’ εξουσιοδότηση κανονισμών (ΕΕ) 2019/625, (ΕΕ) 2019/2122 και (ΕΕ) 2021/630 συνδέονται μεταξύ τους στον βαθμό που αφορούν την προσαρμογή των όρων εισαγωγής για σύνθετα προϊόντα ανθεκτικά στη διατήρηση σε θερμοκρασία περιβάλλοντος που περιέχουν προϊόντα με βάση το πρωτόγαλα, και δεδομένου ότι οι άλλες τροποποιήσεις του κατ’ εξουσιοδότηση κανονισμού (ΕΕ) 2019/2122 αφορούν απλώς ήσσονος σημασίας επικαιροποιήσεις των παραπομπών, είναι σκόπιμο οι εν λόγω τροποποιήσεις να γίνουν σε μία ενιαία πράξη.
                  
               
                     (23)
                  
                  
                     Ως εκ τούτου, οι κατ’ εξουσιοδότηση κανονισμοί (ΕΕ) 2019/625, (ΕΕ) 2019/2122 και (ΕΕ) 2021/630 θα πρέπει να τροποποιηθούν αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) 2019/625
            Ο κατ’ εξουσιοδότηση κανονισμός (ΕΕ) 2019/625 τροποποιείται ως εξής:
            
                        1)
                     
                     
                        Το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           Ζώα και αγαθά που πρέπει να προέρχονται από τρίτες χώρες ή περιοχές τους που περιλαμβάνονται στον κατάλογο που αναφέρεται στο άρθρο 126 παράγραφος 2 στοιχείο α) του κανονισμού (ΕΕ) 2017/625
                           Τα φορτία των ακόλουθων ζώων και αγαθών που προορίζονται για κατανάλωση από τον άνθρωπο εισέρχονται στην Ένωση μόνο από τρίτη χώρα ή περιοχή της που περιλαμβάνεται στον κατάλογο για τα εν λόγω ζώα και αγαθά, τα οποία ορίζονται στον εκτελεστικό κανονισμό (ΕΕ) 2021/405 (*1):
                           
                                       α)
                                    
                                    
                                       τα προϊόντα ζωικής προέλευσης, μεταξύ άλλων κρέας ερπετών και νεκρά ολόκληρα έντομα, μέρη εντόμων ή επεξεργασμένα έντομα, που προορίζονται για κατανάλωση από τον άνθρωπο και για τα οποία έχουν καθοριστεί στο παράρτημα I μέρος δεύτερο του κανονισμού (ΕΟΚ) αριθ. 2658/87 του Συμβουλίου (*2) οι ακόλουθοι κωδικοί:
                                       
                                                   i)
                                                
                                                
                                                   οι κωδικοί της Συνδυασμένης Ονοματολογίας (“κωδικοί ΣΟ”) στα κεφάλαια 2 έως 5, 15, 16 ή 29· ή
                                                
                                             
                                                   ii)
                                                
                                                
                                                   οι κωδικοί του Εναρμονισμένου Συστήματος (“κωδικοί ΕΣ”) στις κλάσεις 0901, 1702, 2101, 2105, 2106, 2301, 3001, 3002, 3302, 3501, 3502, 3503, 3504, 3507, 3913, 3926, 4101, 4102, 4103 ή 9602·
                                                
                                             
                                 
                                       β)
                                    
                                    
                                       τα ζώντα έντομα που αναφέρονται με τον κωδικό ΣΟ 0106 49 00 στο παράρτημα I μέρος δεύτερο του κανονισμού (ΕΟΚ) αριθ. 2658/87·
                                    
                                 
                                       γ)
                                    
                                    
                                       τα ζωντανά σαλιγκάρια που αναφέρονται με τον κωδικό ΣΟ 0307 60 00 στο παράρτημα I μέρος δεύτερο του κανονισμού (ΕΟΚ) αριθ. 2658/87·
                                    
                                 
                                       δ)
                                    
                                    
                                       το αλεύρι από γύρη μελισσών που αναφέρεται με τον κωδικό ΣΟ ex 1212 99 95 στο παράρτημα I μέρος δεύτερο του κανονισμού (ΕΟΚ) αριθ. 2658/87.
                                    
                                 
                        
                           (*1)  Εκτελεστικός κανονισμός (ΕΕ) 2021/405 της Επιτροπής, της 24ης Μαρτίου 2021, σχετικά με τη θέσπιση καταλόγων τρίτων χωρών ή περιοχών τους από τις οποίες επιτρέπεται η είσοδος στην Ένωση ορισμένων ζώων και αγαθών που προορίζονται για κατανάλωση από τον άνθρωπο σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (ΕΕ L 114 της 31.3.2021, σ. 118)."
                        
                        
                           (*2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).»."
                        
                     
                  
                        2)
                     
                     
                        Στο άρθρο 5 παράγραφος 1, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    τα προϊόντα ζωικής προέλευσης για τα οποία ορίζονται απαιτήσεις στο παράρτημα III του κανονισμού (ΕΚ) αριθ. 853/2004 και για τα οποία έχουν καθοριστεί στο παράρτημα I μέρος δεύτερο του κανονισμού (ΕΟΚ) αριθ. 2658/87 του Συμβουλίου οι ακόλουθοι κωδικοί:
                                    
                                                i)
                                             
                                             
                                                οι κωδικοί ΣΟ στα κεφάλαια 2 έως 5, 15 ή 16· ή
                                             
                                          
                                                ii)
                                             
                                             
                                                οι κωδικοί ΕΣ στις κλάσεις 1702, 2101, 2105, 2106, 2301, 2932, 3001, 3002, 3501, 3502, 3503, 3504, 4101, 4102 ή 4103·».
                                             
                                          
                              
                  
                        3)
                     
                     
                        Στο άρθρο 8 παράγραφος 2, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    θαλάσσια γαστερόποδα που δεν είναι διηθηματοφάγα, και εχινόδερμα που δεν είναι διηθηματοφάγα.».
                                 
                              
                  
                        4)
                     
                     
                        Στο άρθρο 11, η παράγραφος 3 αντικαθίσταται από το ακόλουθο κείμενο:
                        
                           «3.   Όταν φορτία αλιευτικών προϊόντων εισέρχονται στην Ένωση απευθείας από πλοίο-ψυγείο, από πλοίο-εργοστάσιο ή από πλοίο-καταψύκτη που φέρει τη σημαία τρίτης χώρας, το επίσημο πιστοποιητικό που αναφέρεται στο άρθρο 14 παράγραφος 3 του εκτελεστικού κανονισμού (ΕΕ) 2020/2235 της Επιτροπής (*3) μπορεί να υπογράφεται από τον πλοίαρχο.
                        
                        
                           (*3)  Εκτελεστικός κανονισμός (ΕΕ) 2020/2235 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων/επίσημων πιστοποιητικών για την είσοδο στην Ένωση και για τις ενδοενωσιακές μετακινήσεις φορτίων ορισμένων κατηγοριών ζώων και αγαθών και σχετικά με την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 599/2004, των εκτελεστικών κανονισμών (ΕΕ) αριθ. 636/2014 και (ΕΕ) 2019/628, της οδηγίας 98/68/ΕΚ και των αποφάσεων 2000/572/ΕΚ, 2003/779/ΕΚ και 2007/240/ΕΚ (ΕΕ L 442 της 30.12.2020, σ. 1).»."
                        
                     
                  
                        5)
                     
                     
                        Το άρθρο 12 αντικαθίσταται από το ακόλουθο κείμενο:
                        
                           «Άρθρο 12
                           Απαιτήσεις για σύνθετα προϊόντα
                           
                              1.   Φορτία σύνθετων προϊόντων που αναφέρονται υπό τους κωδικούς ΣΟ των κλάσεων 0901, 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2008, 2101, 2103, 2104, 2105 00, 2106, 2202 ή 2208 του παραρτήματος I του κανονισμού (ΕΟΚ) αριθ. 2658/87 εισέρχονται στην Ένωση για διάθεση στην αγορά μόνο αν κάθε μεταποιημένο προϊόν ζωικής προέλευσης που περιέχεται στα σύνθετα προϊόντα έχει παραχθεί είτε σε εγκαταστάσεις που βρίσκονται σε τρίτες χώρες ή περιοχές τους από τις οποίες επιτρέπεται η εξαγωγή των εν λόγω μεταποιημένων προϊόντων ζωικής προέλευσης στην Ένωση σύμφωνα με το άρθρο 5 είτε σε εγκαταστάσεις που βρίσκονται στα κράτη μέλη.
                           
                           
                              2.   Ενόσω εκκρεμεί η κατάρτιση από την Επιτροπή συγκεκριμένου καταλόγου τρίτων χωρών ή περιοχών τους που διαθέτουν άδεια εξαγωγής σύνθετων προϊόντων στην Ένωση, τα φορτία σύνθετων προϊόντων που προέρχονται από τρίτες χώρες ή περιοχές τους μπορούν να εισέλθουν στην Ένωση, με την επιφύλαξη της συμμόρφωσης με τους ακόλουθους κανόνες:
                              
                                          α)
                                       
                                       
                                          τα σύνθετα προϊόντα της παραγράφου 1 τα οποία πρέπει να μεταφέρονται ή να αποθηκεύονται σε ελεγχόμενες θερμοκρασίες κατάγονται από τρίτες χώρες ή περιοχές τους οι οποίες επιτρέπεται να εξάγουν στην Ένωση κάθε μεταποιημένο προϊόν ζωικής προέλευσης που περιέχεται στα σύνθετα προϊόντα σύμφωνα με το άρθρο 3·
                                       
                                    
                                          β)
                                       
                                       
                                          τα σύνθετα προϊόντα της παραγράφου 1 τα οποία δεν χρειάζεται να μεταφέρονται ή να αποθηκεύονται σε ελεγχόμενες θερμοκρασίες και τα οποία περιέχουν οποιαδήποτε ποσότητα προϊόντων με βάση το πρωτόγαλα ή μεταποιημένου κρέατος κατάγονται από τρίτες χώρες ή περιοχές τους οι οποίες επιτρέπεται να εξάγουν στην Ένωση τα προϊόντα με βάση το πρωτόγαλα ή το μεταποιημένο κρέας που περιέχονται στα σύνθετα προϊόντα σύμφωνα με το άρθρο 3·
                                       
                                    
                                          γ)
                                       
                                       
                                          τα σύνθετα προϊόντα της παραγράφου 1 τα οποία δεν χρειάζεται να μεταφέρονται ή να αποθηκεύονται σε ελεγχόμενες θερμοκρασίες και τα οποία περιέχουν μεταποιημένα προϊόντα ζωικής προέλευσης για τα οποία ορίζονται απαιτήσεις στο παράρτημα III του κανονισμού (ΕΚ) αριθ. 853/2004 και είναι άλλα από προϊόντα με βάση το πρωτόγαλα ή μεταποιημένο κρέας κατάγονται από τρίτες χώρες ή περιοχές τους οι οποίες επιτρέπεται να εξάγουν στην Ένωση προϊόντα με βάση το κρέας, γαλακτοκομικά προϊόντα, προϊόντα αλιείας ή προϊόντα αυγών με βάση τις ενωσιακές απαιτήσεις για την υγεία των ζώων και τη δημόσια υγεία και οι οποίες περιλαμβάνονται σε καταλόγους τουλάχιστον για ένα από τα εν λόγω προϊόντα ζωικής προέλευσης σύμφωνα με το άρθρο 3.
                                       
                                    
                           
                              3.   Σύνθετα προϊόντα εισέρχονται στην Ένωση μόνο από τρίτες χώρες, ή περιοχές τους, που περιλαμβάνονται στον κατάλογο που παρατίθεται στο παράρτημα της απόφασης 2011/163/ΕΕ ως διαθέτουσες εγκεκριμένο σχέδιο επιτήρησης καταλοίπων σύμφωνα με την οδηγία 96/23/ΕΚ για το είδος/εμπόρευμα από το οποίο προέρχονται τα μεταποιημένα προϊόντα ζωικής προέλευσης που περιέχονται στα σύνθετα προϊόντα, με εξαίρεση το κολλαγόνο, τη ζελατίνη και τα ιδιαιτέρως εξευγενισμένα προϊόντα που παρατίθενται στο παράρτημα III τμήμα XVI σημείο 1 του κανονισμού (ΕΚ) αριθ. 853/2004.
                           
                           
                              4.   Οι παράγραφοι 2 και 3 του παρόντος άρθρου δεν εφαρμόζονται στα σύνθετα προϊόντα ανθεκτικά στη διατήρηση σε θερμοκρασία περιβάλλοντος για τα οποία όλα τα ζωικά προϊόντα που περιέχονται στο τελικό σύνθετο προϊόν εμπίπτουν στο πεδίο εφαρμογής και χρησιμοποιούνται στα σύνθετα προϊόντα ανθεκτικά στη διατήρηση σε θερμοκρασία περιβάλλοντος σύμφωνα με τις διατάξεις του κανονισμού (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου (*4), του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (*5) ή του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου (*6), ή για τα οποία το ζωικό προϊόν είναι μόνο βιταμίνη D3.
                           
                        
                        
                           (*4)  Κανονισμός (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα ένζυμα τροφίμων και την τροποποίηση της οδηγίας 83/417/ΕΟΚ του Συμβουλίου, του κανονισμού (ΕΚ) αριθ. 1493/1999 του Συμβουλίου, της οδηγίας 2000/13/ΕΚ, της οδηγίας 2001/112/ΕΚ του Συμβουλίου και του κανονισμού (ΕΚ) αριθ. 258/97 (ΕΕ L 354 της 31.12.2008, σ. 7)."
                        
                        
                           (*5)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16)."
                        
                        
                           (*6)  Κανονισμός (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (ΕΕ L 354 της 31.12.2008, σ. 34).»."
                        
                     
                  
                        6)
                     
                     
                        Το άρθρο 13 τροποποιείται ως εξής:
                        
                                    α)
                                 
                                 
                                    η παράγραφος 1 τροποποιείται ως εξής:
                                    
                                                i)
                                             
                                             
                                                το στοιχείο α) αντικαθίσταται από το ακόλουθο κείμενο:
                                                
                                                            «α)
                                                         
                                                         
                                                            τα προϊόντα ζωικής προέλευσης που προορίζονται για κατανάλωση από τον άνθρωπο, για τα οποία έχουν καθοριστεί στο παράρτημα I μέρος δεύτερο του κανονισμού (ΕΟΚ) αριθ. 2658/87 οι ακόλουθοι κωδικοί:
                                                            
                                                                        i)
                                                                     
                                                                     
                                                                        οι κωδικοί ΣΟ στα κεφάλαια 2 έως 5, 15, 16 ή 29·
                                                                     
                                                                  
                                                                        ii)
                                                                     
                                                                     
                                                                        οι κωδικοί ΕΣ στις κλάσεις 1702, 2101, 2105, 2106, 2301, 3001, 3002, 3501, 3502, 3503, 3504, 3507, 3913, 3926, 4101, 4102, 4103 ή 9602·»·
                                                                     
                                                                  
                                                      
                                          
                                                ii)
                                             
                                             
                                                μετά το στοιχείο δ) παρεμβάλλεται το ακόλουθο στοιχείο δα):
                                                
                                                            «δα)
                                                         
                                                         
                                                            το αλεύρι από γύρη μελισσών που αναφέρεται με τον κωδικό ΣΟ ex 1212 99 95 στο παράρτημα I μέρος δεύτερο του κανονισμού (ΕΟΚ) αριθ. 2658/87·»·
                                                         
                                                      
                                          
                                                iii)
                                             
                                             
                                                το στοιχείο ε) αντικαθίσταται από το ακόλουθο κείμενο:
                                                
                                                            «ε)
                                                         
                                                         
                                                            τα σύνθετα προϊόντα που αναφέρονται στο άρθρο 12 παράγραφος 2 στοιχεία α) και β) με εξαίρεση τα σύνθετα προϊόντα ανθεκτικά στη διατήρηση σε θερμοκρασία περιβάλλοντος και δεν περιέχουν προϊόντα με βάση το πρωτόγαλα ή μεταποιημένο κρέας, εκτός από ζελατίνη, κολλαγόνο ή ιδιαιτέρως εξευγενισμένα προϊόντα, που αναφέρονται στο παράρτημα III τμήμα XVI του κανονισμού (ΕΚ) αριθ. 853/2004.».
                                                         
                                                      
                                          
                              
                                    β)
                                 
                                 
                                    προστίθενται οι ακόλουθες παράγραφοι:
                                    
                                       «5.   Οι αρμόδιες αρχές τρίτης χώρας αποστολής μπορούν να πιστοποιούν φορτίο ζώων ή αγαθών που αναφέρονται στην παράγραφο 1 για τα οποία απαιτείται βεβαίωση δημόσιας υγείας και τα οποία προέρχονται από άλλη τρίτη χώρα, εάν η εν λόγω αρμόδια αρχή μπορεί να διασφαλίσει τη συμμόρφωση του φορτίου με τις απαιτήσεις εισόδου στην Ένωση που ορίζονται στον παρόντα κανονισμό.
                                       Το πρώτο εδάφιο δεν εφαρμόζεται σε περίπτωση διαμετακόμισης φορτίου μέσω της Ένωσης χωρίς διάθεση στην αγορά.
                                    
                                    
                                       6.   Κατά παρέκκλιση από την παράγραφο 1 στοιχείο α) σημείο ii), δεν απαιτείται επίσημο πιστοποιητικό σε περίπτωση εισόδου στην Ένωση καψουλών ζελατίνης με χρήση των κωδικών ΕΣ των κλάσεων 3913, 3926 ή 9602, όταν δεν προέρχονται από οστά μηρυκαστικών.».
                                    
                                 
                              
                  
                        7)
                     
                     
                        Το άρθρο 14 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Ιδιωτική βεβαίωση που επιβεβαιώνει ότι τα φορτία συμμορφώνονται με τις εφαρμοστέες απαιτήσεις που αναφέρονται στο άρθρο 126 παράγραφος 2 του κανονισμού (ΕΕ) 2017/625, η οποία συντάσσεται και υπογράφεται από τον υπεύθυνο της επιχείρησης τροφίμων εισαγωγής, συνοδεύει:
                                       
                                                   α)
                                                
                                                
                                                   τα φορτία των σύνθετων προϊόντων στα οποία εφαρμόζεται το άρθρο 12 παράγραφος 2 στοιχείο β), όταν τα σύνθετα προϊόντα δεν περιέχουν προϊόντα με βάση το πρωτόγαλα ή μεταποιημένο κρέας, εκτός από ζελατίνη, κολλαγόνο ή ιδιαιτέρως εξευγενισμένα προϊόντα, που αναφέρονται στο παράρτημα III τμήμα XVI του κανονισμού (ΕΚ) αριθ. 853/2004· και
                                                
                                             
                                                   β)
                                                
                                                
                                                   τα φορτία των σύνθετων προϊόντων στα οποία εφαρμόζεται το άρθρο 12 παράγραφος 2 στοιχείο γ).»·
                                                
                                             
                                 
                              
                                    β)
                                 
                                 
                                    στην παράγραφο 4, το στοιχείο ε) αντικαθίσταται από το ακόλουθο κείμενο:
                                    
                                                «ε)
                                             
                                             
                                                τα μεταποιημένα προϊόντα ζωικής προέλευσης που χρησιμοποιούνται στο σύνθετο προϊόν έχουν υποστεί τουλάχιστον τις επεξεργασίες που προβλέπονται στο άρθρο 163 του κατ’ εξουσιοδότηση κανονισμού (ΕΕ) 2020/692 της Επιτροπής (*7), και περιλαμβάνει σύντομη περιγραφή των διεργασιών και των θερμοκρασιών που εφαρμόστηκαν στο σύνθετο προϊόν.
                                             
                                          
                                       (*7)  Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).»."
                        
                                 
                              
                  
         
            Άρθρο 2
            Τροποποιήσεις του κατ’ εξουσιοδότηση κανονισμού (ΕΕ) 2019/2122
            Ο κατ’ εξουσιοδότηση κανονισμός (ΕΕ) 2019/2122 τροποποιείται ως εξής:
            
                        1)
                     
                     
                        Το άρθρο 4 τροποποιείται ως εξής:
                        
                                    α)
                                 
                                 
                                    στην παράγραφο 3 πρώτο εδάφιο, το στοιχείο δ) αντικαθίσταται από το ακόλουθο κείμενο:
                                    
                                                «β)
                                             
                                             
                                                τα δείγματα συνοδεύονται από το επίσημο έγγραφο που αναφέρεται στο στοιχείο α) ή από αντίγραφό του και, εάν ζητηθεί από την αρμόδια αρχή, από το πιστοποιητικό ή τη δήλωση που αναφέρεται στην παράγραφο 4 στοιχείο β) ή, κατά περίπτωση, από οποιοδήποτε έγγραφο απαιτείται βάσει των εθνικών κανόνων που αναφέρονται στην παράγραφο 4 στοιχείο γ) σημείο ii), έως ότου τα δείγματα φθάσουν στον υπεύθυνο επιχείρησης που είναι υπεύθυνος για την ανάλυση προϊόντων και τις δοκιμές ελέγχου ποιότητας, συμπεριλαμβανομένης της οργανοληπτικής ανάλυσης.»·
                                             
                                          
                              
                                    β)
                                 
                                 
                                    στην παράγραφο 4, τα στοιχεία α) και β) αντικαθίστανται από το ακόλουθο κείμενο:
                                    
                                                «α)
                                             
                                             
                                                τα δείγματα κατάγονται από τρίτες χώρες ή περιοχές τρίτων χωρών που παρατίθενται:
                                                
                                                            i)
                                                         
                                                         
                                                            στον εκτελεστικό κανονισμό (ΕΕ) 2021/404 της Επιτροπής (*8), στην περίπτωση δειγμάτων από προϊόντα ζωικής προέλευσης που εμπίπτουν στο πεδίο εφαρμογής του κατ’ εξουσιοδότηση κανονισμού (ΕΕ) 2020/692 της Επιτροπής (*9)· ή
                                                         
                                                      
                                                            ii)
                                                         
                                                         
                                                            στον εκτελεστικό κανονισμό (ΕΕ) 2021/405 της Επιτροπής (*10), στην περίπτωση δειγμάτων από προϊόντα ζωικής προέλευσης που δεν εμπίπτουν στο πεδίο εφαρμογής του κατ’ εξουσιοδότηση κανονισμού (ΕΕ) 2020/692·
                                                         
                                                      
                                          
                                                β)
                                             
                                             
                                                ο επίσημος κτηνίατρος έχει συμπληρώσει και υπογράψει τουλάχιστον τη σχετική βεβαίωση υγείας των ζώων για τα δείγματα στο σχετικό πιστοποιητικό ή δήλωση που συντάσσεται σύμφωνα με τα υποδείγματα που καθορίζονται στον εκτελεστικό κανονισμό (ΕΕ) 2020/2235 της Επιτροπής (*11)·
                                             
                                          
                                       (*8)  Εκτελεστικός κανονισμός (ΕΕ) 2021/404 της Επιτροπής, της 24ης Μαρτίου 2021, για την κατάρτιση καταλόγων τρίτων χωρών, εδαφών ή ζωνών αυτών από τις οποίες/τα οποία επιτρέπεται η είσοδος ζώων, ζωικού αναπαραγωγικού υλικού και προϊόντων ζωικής προέλευσης στην Ένωση σύμφωνα με τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου (ΕΕ L 114 της 31.3.2021, σ. 1)."
                        
                                    
                                       (*9)  Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379)."
                        
                                    
                                       (*10)  Εκτελεστικός κανονισμός (ΕΕ) 2021/405 της Επιτροπής, της 24ης Μαρτίου 2021, σχετικά με τη θέσπιση καταλόγων τρίτων χωρών ή περιοχών τους από τις οποίες επιτρέπεται η είσοδος στην Ένωση ορισμένων ζώων και αγαθών που προορίζονται για κατανάλωση από τον άνθρωπο σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (ΕΕ L 114 της 31.3.2021, σ. 118)."
                        
                                    
                                       (*11)  Εκτελεστικός κανονισμός (ΕΕ) 2020/2235 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων/επίσημων πιστοποιητικών για την είσοδο στην Ένωση και για τις ενδοενωσιακές μετακινήσεις φορτίων ορισμένων κατηγοριών ζώων και αγαθών και σχετικά με την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 599/2004, των εκτελεστικών κανονισμών (ΕΕ) αριθ. 636/2014 και (ΕΕ) 2019/628, της οδηγίας 98/68/ΕΚ και των αποφάσεων 2000/572/ΕΚ, 2003/779/ΕΚ και 2007/240/ΕΚ (ΕΕ L 442 της 30.12.2020, σ. 1).»."
                        
                                 
                              
                  
                        2)
                     
                     
                        Στο άρθρο 10, η παράγραφος 1 αντικαθίσταται από το ακόλουθο κείμενο:
                        
                           «1.   Τα μικρά φορτία προϊόντων ζωικής προέλευσης, σύνθετων προϊόντων, προϊόντων που προέρχονται από ζωικά υποπροϊόντα, φυτών, φυτικών προϊόντων και άλλων αντικειμένων που αποστέλλονται σε φυσικά πρόσωπα και δεν προορίζονται να διατεθούν στην αγορά εξαιρούνται από τους επίσημους ελέγχους στους συνοριακούς σταθμούς ελέγχου, υπό τον όρο ότι ανήκουν σε τουλάχιστον μία από τις κατηγορίες που αναφέρονται στο άρθρο 7 στοιχεία β) έως ζ).».
                        
                     
                  
                        3)
                     
                     
                        Στο άρθρο 11, τα στοιχεία β) και γ) αντικαθίστανται από το ακόλουθο κείμενο:
                        
                                    «β)
                                 
                                 
                                    πτηνά που παρατίθενται στο παράρτημα I μέρος Β του κανονισμού (ΕΕ) αριθ. 576/2013 τα οποία πληρούν τους όρους που καθορίζονται:
                                    
                                                i)
                                             
                                             
                                                στον κατ’ εξουσιοδότηση κανονισμό (ΕΕ) 2021/1933 της Επιτροπής (*12) και εκτελεστικός κανονισμός (ΕΕ) 2021/1938 της Επιτροπής (*13), υπό την προϋπόθεση ότι υποβάλλονται σε ελέγχους εγγράφων και ταυτότητας σύμφωνα με το άρθρο 34 του κανονισμού (ΕΕ) αριθ. 576/2013· ή
                                             
                                          
                                                ii)
                                             
                                             
                                                στο άρθρο 32 του κανονισμού (ΕΕ) αριθ. 576/2013, υπό την προϋπόθεση ότι υποβάλλονται σε ελέγχους σύμφωνα με την άδεια που αναφέρεται στο άρθρο 32 παράγραφος 1 στοιχείο α) του εν λόγω κανονισμού·
                                             
                                          
                              
                                    γ)
                                 
                                 
                                    πτηνά που παρατίθενται στο παράρτημα I μέρος Β του κανονισμού (ΕΕ) αριθ. 576/2013, τα οποία μεταφέρονται από έδαφος ή τρίτη χώρα του άρθρου 1 παράγραφος 2 στοιχείο β) του κατ’ εξουσιοδότηση κανονισμού (ΕΕ) 2021/1933·
                                 
                              
                           (*12)  Κατ’ εξουσιοδότηση κανονισμός (ΕΕ) 2021/1933 της Επιτροπής, της 14ης Ιουλίου 2021, για τη συμπλήρωση του κανονισμού (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες για τις μη εμπορικού χαρακτήρα μετακινήσεις πτηνών συντροφιάς σε κράτος μέλος από έδαφος ή τρίτη χώρα (ΕΕ L 396 της 10.11.2021, σ. 4)."
                        
                        
                           (*13)  Εκτελεστικός κανονισμός (ΕΕ) 2021/1938 της Επιτροπής, της 9ης Νοεμβρίου 2021, για τη θέσπιση υποδείγματος του εγγράφου αναγνώρισης για τις μη εμπορικού χαρακτήρα μετακινήσεις πτηνών συντροφιάς σε κράτος μέλος από έδαφος ή τρίτη χώρα και για την κατάργηση της απόφασης 2007/25/ΕΚ (ΕΕ L 396 της 10.11.2021, σ. 47).»."
                        
                     
                  
                        4)
                     
                     
                        Τα παραρτήματα I και III τροποποιούνται σύμφωνα με το παράρτημα του παρόντος κανονισμού.
                     
                  
         
            Άρθρο 3
            Τροποποιήσεις του κατ’ εξουσιοδότηση κανονισμού (ΕΕ) 2021/630
            Ο κατ’ εξουσιοδότηση κανονισμός (ΕΕ) 2021/630 τροποποιείται ως εξής:
            
                        1)
                     
                     
                        Το άρθρο 3 παράγραφος 1 αντικαθίσταται από το ακόλουθο κείμενο:
                        
                           «1.   Τα ακόλουθα σύνθετα προϊόντα ανθεκτικά στη διατήρηση σε θερμοκρασία περιβάλλοντος εξαιρούνται από τους επίσημους ελέγχους στους συνοριακούς σταθμούς ελέγχου:
                           
                                       α)
                                    
                                    
                                       τα σύνθετα προϊόντα ανθεκτικά στη διατήρηση σε θερμοκρασία περιβάλλοντος που δεν περιέχουν προϊόντα με βάση το πρωτόγαλα ή μεταποιημένο κρέας εκτός από ζελατίνη, κολλαγόνο ή ιδιαίτερα εξευγενισμένα προϊόντα που αναφέρονται στο παράρτημα III τμήμα XVI του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (*14), υπό την προϋπόθεση ότι πληρούν τις ακόλουθες απαιτήσεις:
                                       
                                                   i)
                                                
                                                
                                                   συμμορφώνονται με τις απαιτήσεις για την είσοδο στην Ένωση που ορίζονται στο άρθρο 12 παράγραφος 2 του κατ’ εξουσιοδότηση κανονισμού (ΕΕ) 2019/625·
                                                
                                             
                                                   ii)
                                                
                                                
                                                   οποιαδήποτε γαλακτοκομικά προϊόντα και προϊόντα αυγών που περιέχονται στα σύνθετα προϊόντα ανθεκτικά στη διατήρηση σε θερμοκρασία περιβάλλοντος και τα οποία συμμορφώνονται με το άρθρο 163 παράγραφος 1 του κατ’ εξουσιοδότηση κανονισμού (ΕΕ) 2020/692·
                                                
                                             
                                                   iii)
                                                
                                                
                                                   προσδιορίζονται σαφώς ως προϊόντα που προορίζονται για κατανάλωση από τον άνθρωπο·
                                                
                                             
                                                   iv)
                                                
                                                
                                                   συσκευάζονται ή σφραγίζονται με ασφάλεια· και
                                                
                                             
                                                   v)
                                                
                                                
                                                   παρατίθενται στο παράρτημα του παρόντος κανονισμού·
                                                
                                             
                                 
                                       β)
                                    
                                    
                                       σύνθετα προϊόντα ανθεκτικά στη διατήρηση σε θερμοκρασία περιβάλλοντος για τα οποία όλα τα ζωικά προϊόντα που περιέχονται στο τελικό σύνθετο προϊόν εμπίπτουν στο πεδίο εφαρμογής του κανονισμού (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου (*15), του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (*16) ή του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου (*17), ή για τα οποία το ζωικό προϊόν είναι μόνο βιταμίνη D3.
                                    
                                 
                        
                           (*14)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55)."
                        
                        
                           (*15)  Κανονισμός (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα ένζυμα τροφίμων και την τροποποίηση της οδηγίας 83/417/ΕΟΚ του Συμβουλίου, του κανονισμού (ΕΚ) αριθ. 1493/1999 του Συμβουλίου, της οδηγίας 2000/13/ΕΚ, της οδηγίας 2001/112/ΕΚ του Συμβουλίου και του κανονισμού (ΕΚ) αριθ. 258/97 (ΕΕ L 354 της 31.12.2008, σ. 7)."
                        
                        
                           (*16)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16)."
                        
                        
                           (*17)  Κανονισμός (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (ΕΕ L 354 της 31.12.2008, σ. 34).»."
                        
                     
                  
                        2)
                     
                     
                        Στο άρθρο 4, η παράγραφος 1 αντικαθίσταται από το ακόλουθο κείμενο:
                        
                           «1.   Οι αρμόδιες αρχές διενεργούν τακτικά, βάσει κινδύνου και με την κατάλληλη συχνότητα επίσημους ελέγχους στα σύνθετα προϊόντα ανθεκτικά στη διατήρηση σε θερμοκρασία περιβάλλοντος που αναφέρονται στο άρθρο 3, λαμβάνοντας υπόψη τα κριτήρια που αναφέρονται στο άρθρο 44 παράγραφος 2 του κανονισμού (ΕΕ) 2017/625.».
                        
                     
                  
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κατ’ εξουσιοδότηση κανονισμός (ΕΕ) 2019/625 της Επιτροπής, της 4ης Μαρτίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για την είσοδο στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο (ΕΕ L 131 της 17.5.2019, σ. 18).
         
            (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
         
            (4)  Κανονισμός (ΕΕ) 2017/185 της Επιτροπής, της 2ας Φεβρουαρίου 2017, σχετικά με τη θέσπιση μεταβατικών μέτρων για την εφαρμογή ορισμένων διατάξεων των κανονισμών (ΕΚ) αριθ. 853/2004 και (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου (ΕΕ L 29 της 3.2.2017, σ. 21).
         
            (5)  Κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (ΕΕ L 147 της 31.5.2001, σ. 1).
         
            (6)  Κανονισμός (ΕΕ) 2021/1756 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2021, για την τροποποίηση του κανονισμού (ΕΕ) 2017/625 όσον αφορά τους επίσημους ελέγχους στα ζώα και στα προϊόντα ζωικής προέλευσης που εξάγονται στην Ένωση από τρίτες χώρες, προκειμένου να εξασφαλιστεί η συμμόρφωση με την απαγόρευση ορισμένων χρήσεων αντιμικροβιακών ουσιών και του κανονισμού (ΕΚ) αριθ. 853/2004 όσον αφορά την άμεση προμήθεια κρέατος πουλερικών και λαγομόρφων (ΕΕ L 357 της 8.10.2021, σ. 27).
         
            (7)  Κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).
         
            (8)  Απόφαση 2011/163/ΕΕ της Επιτροπής, της 16ης Μαρτίου 2011, για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου (ΕΕ L 70 της 17.3.2011, σ. 40).
         
            (9)  Εκτελεστικός κανονισμός (ΕΕ) 2021/405 της Επιτροπής, της 24ης Μαρτίου 2021, σχετικά με τη θέσπιση καταλόγων τρίτων χωρών ή περιοχών τους από τις οποίες επιτρέπεται η είσοδος στην Ένωση ορισμένων ζώων και αγαθών που προορίζονται για κατανάλωση από τον άνθρωπο σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (ΕΕ L 114 της 31.3.2021, σ. 118).
         
            (10)  Κανονισμός (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
         
            (11)  Κατ’ εξουσιοδότηση κανονισμός (ΕΕ) 2019/2122 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ορισμένες κατηγορίες ζώων και αγαθών που εξαιρούνται από τους επίσημους ελέγχους στους συνοριακούς σταθμούς ελέγχου και τους ειδικούς ελέγχους στις προσωπικές αποσκευές επιβατών και σε μικρά φορτία εμπορευμάτων που αποστέλλονται σε φυσικά πρόσωπα και δεν προορίζονται να διατεθούν στην αγορά, και για την τροποποίηση του κανονισμού (ΕΕ) αριθ. 142/2011 της Επιτροπής (ΕΕ L 321 της 12.12.2019, σ. 45).
         
            (12)  Κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (ΕΕ L 181 της 29.6.2013, σ. 35).
         
            (13)  Απόφαση 2007/25/ΕΚ της Επιτροπής, της 22ας Δεκεμβρίου 2006, για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα (ΕΕ L 8 της 13.1.2007, σ. 29).
         
            (14)  Κατ’ εξουσιοδότηση κανονισμός (ΕΕ) 2021/1933 της Επιτροπής, της 14ης Ιουλίου 2021, για τη συμπλήρωση του κανονισμού (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες για τις μη εμπορικού χαρακτήρα μετακινήσεις πτηνών συντροφιάς σε κράτος μέλος από έδαφος ή τρίτη χώρα (ΕΕ L 396 της 10.11.2021, σ. 4).
         
            (15)  Εκτελεστικός κανονισμός (ΕΕ) 2021/1938 της Επιτροπής, της 9ης Νοεμβρίου 2021, για τη θέσπιση υποδείγματος του εγγράφου αναγνώρισης για τις μη εμπορικού χαρακτήρα μετακινήσεις πτηνών συντροφιάς σε κράτος μέλος από έδαφος ή τρίτη χώρα και για την κατάργηση της απόφασης 2007/25/ΕΚ (ΕΕ L 396 της 10.11.2021, σ. 47).
         
            (16)  Κατ’ εξουσιοδότηση κανονισμός (ΕΕ) 2021/630 της Επιτροπής, της 16ης Φεβρουαρίου 2021, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ορισμένες κατηγορίες αγαθών που εξαιρούνται από επίσημους ελέγχους σε συνοριακούς σταθμούς ελέγχου και για την τροποποίηση της απόφασης 2007/275/ΕΚ της Επιτροπής (ΕΕ L 132 της 19.4.2021, σ. 17).
         
            (17)  Κανονισμός (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα ένζυμα τροφίμων και την τροποποίηση της οδηγίας 83/417/ΕΟΚ του Συμβουλίου, του κανονισμού (ΕΚ) αριθ. 1493/1999 του Συμβουλίου, της οδηγίας 2000/13/ΕΚ, της οδηγίας 2001/112/ΕΚ του Συμβουλίου και του κανονισμού (ΕΚ) αριθ. 258/97 (ΕΕ L 354 της 31.12.2008, σ. 7).
         
            (18)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16).
         
            (19)  Κανονισμός (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (ΕΕ L 354 της 31.12.2008, σ. 34).
         
            (20)  Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).
         
            (21)  Κατ’ εξουσιοδότηση κανονισμός (ΕΕ) 2021/1703 της Επιτροπής, της 13ης Ιουλίου 2021, για την τροποποίηση του κατ’ εξουσιοδότηση κανονισμού (ΕΕ) 2020/692 όσον αφορά τις απαιτήσεις υγείας των ζώων για την είσοδο στην Ένωση προϊόντων ζωικής προέλευσης που περιέχονται σε σύνθετα προϊόντα (ΕΕ L 339 της 24.9.2021, σ. 29).
      
      
         
            ΠΑΡΑΡΤΗΜΑ
            Τα παραρτήματα I και III του κατ’ εξουσιοδότηση κανονισμού (ΕΕ) 2019/2122 τροποποιούνται ως εξής:
            
                        1.
                     
                     
                        Το παράρτημα I τροποποιείται ως εξής:
                        
                                    α)
                                 
                                 
                                    στο μέρος 1 σημείο 1, η εισαγωγική πρόταση αντικαθίσταται από το ακόλουθο κείμενο:
                                    «Βρεφικό γάλα σε σκόνη, άλλα παρασκευάσματα για βρέφη και τρόφιμα για ειδικούς ιατρικούς σκοπούς, υπό τον όρο ότι τα προϊόντα αυτά:»·
                                 
                              
                                    β)
                                 
                                 
                                    στο μέρος 1 σημείο 1, το υποσημείο iii) αντικαθίσταται από το ακόλουθο κείμενο:
                                    
                                                «iii)
                                             
                                             
                                                η συσκευασία τους δεν είναι ανοιγμένη, εκτός εάν καταναλώνονται εκείνη την ώρα· και»·
                                             
                                          
                              
                                    γ)
                                 
                                 
                                    στο μέρος 1 σημείο 1, μετά το υποσημείο iii) προστίθεται το ακόλουθο υποσημείο iv):
                                    
                                                «iv)
                                             
                                             
                                                προορίζονται για χρήση από τους επιβάτες.».
                                             
                                          
                              
                  
                        2.
                     
                     
                        Το παράρτημα III τροποποιείται ως εξής:
                        
                                    α)
                                 
                                 
                                    το σημείο 1 τροποποιείται ως εξής:
                                    
                                                i)
                                             
                                             
                                                ο τίτλος αντικαθίσταται από το ακόλουθο κείμενο:
                                                
                                                            «1.
                                                         
                                                         
                                                            
                                                               Μικρές ποσότητες κρέατος και γάλακτος καθώς και των προϊόντων τους (εκτός από βρεφικό γάλα σε σκόνη, άλλα παρασκευάσματα για βρέφη, τρόφιμα για ειδικούς ιατρικούς σκοπούς και τροφές για ζώα συντροφιάς οι οποίες απαιτούνται για λόγους υγείας)»
                                                         
                                                      
                                          
                                                ii)
                                             
                                             
                                                η φράση που ακολουθεί τον τίτλο αντικαθίσταται από το ακόλουθο κείμενο:
                                                «Επιτρέπεται μόνο η εισαγωγή ή αποστολή στην ΕΕ για προσωπική χρήση ποσοτήτων κρέατος και γάλακτος καθώς και των προϊόντων τους (εκτός από βρεφικό γάλα σε σκόνη, άλλα παρασκευάσματα για βρέφη, τρόφιμα για ειδικούς ιατρικούς σκοπούς και τροφές για ζώα συντροφιάς οι οποίες απαιτούνται για λόγους υγείας), υπό τον όρο ότι προέρχονται από τις Φερόες Νήσους ή τη Γροιλανδία και το βάρος τους δεν υπερβαίνει τα 10 kg κατ’ άτομο.»·
                                             
                                          
                              
                                    β)
                                 
                                 
                                    το σημείο 2 τροποποιείται ως εξής:
                                    
                                                i)
                                             
                                             
                                                ο τίτλος αντικαθίσταται από το ακόλουθο κείμενο:
                                                
                                                            «2.
                                                         
                                                         
                                                            
                                                               Βρεφικό γάλα σε σκόνη, άλλα παρασκευάσματα για βρέφη και τρόφιμα για ειδικούς ιατρικούς σκοπούς»
                                                         
                                                      
                                          
                                                ii)
                                             
                                             
                                                η εισαγωγική φράση αντικαθίσταται από το ακόλουθο κείμενο:
                                                «Επιτρέπεται μόνο η εισαγωγή στην ΕΕ για προσωπική χρήση ποσοτήτων βρεφικού γάλακτος σε σκόνη, άλλων παρασκευασμάτων για βρέφη, και τροφίμων για ειδικούς ιατρικούς σκοπούς, υπό τον όρο ότι:»·
                                             
                                          
                              
                                    γ)
                                 
                                 
                                    στο σημείο 3, «Τροφές για ζώα συντροφιάς οι οποίες απαιτούνται για λόγους υγείας», η εισαγωγική φράση αντικαθίσταται από το ακόλουθο κείμενο:
                                    «Επιτρέπεται μόνο η εισαγωγή στην ΕΕ για προσωπική χρήση ποσοτήτων τροφών για ζώα συντροφιάς οι οποίες απαιτούνται για λόγους που σχετίζονται με την υγεία του ζώου συντροφιάς που συνοδεύει τον επιβάτη, υπό τον όρο ότι:».